РЕГЛАМЕНТ (ЕО) № 787/2007 НА КОМИСИЯТА
от 4 юли 2007 година
за изменение на Регламент (EО) № 474/2006 на Комисията за създаване на списък на Общността на въздушните превозвачи, предмет на оперативна забрана в границите на Общността
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2111/2005 на Европейския парламент и на Съвета от 14 декември 2005 г. за създаване на списък на Общността на въздушните превозвачи, предмет на оперативна забрана в границите на Общността, и за информиране на пътниците с въздушен транспорт за идентичността на опериращите въздушни превозвачи, и за отмяна на член 9 от Директива 2004/36/ЕО (1), и по-специално член 4 от него,
като има предвид, че:
(1)
Регламент (ЕО) № 474/2006 на Комисията от 22 март 2006 г. създаде списък на Общността на въздушните превозвачи, предмет на оперативна забрана в границите на Общността, посочена в Глава II на Регламент (EО) № 2111/2005 на Общността (2).
(2)
В съответствие с член 4, параграф 3 от Регламент (ЕО) № 2111/2005, някои държави-членки предоставиха на Комисията информация, която е от значение в контекста на актуализирането на списъка на Общността. Трети държави също предоставиха такава информация. Списъкът на Общността трябва да се актуализира в тази връзка.
(3)
В съответствие с член 4, параграф 2 от Регламент (ЕО) № 2111/2005 и член 2 от Регламент (ЕО) № 473/2006 на Комисията от 22 март 2006 г., за установяване на правила за прилагане на списъка на Общността на въздушните превозвачи, предмет на оперативна забрана в границите на Общността, посочен в глава II от Регламент (ЕО) № 2111/2005 (3), една държава-членка поиска актуализирането на списъка на Общността.
(4)
Комисията уведоми всички засегнати въздушни превозвачи директно или когато това бе невъзможно - чрез властите, отговарящи за регулаторния им надзор, като посочи съществените факти и съображения, които биха залегнали в основата на решение за налагането на оперативна забрана за тях в рамките на Общността или за изменение на условията за оперативна забрана, наложена върху въздушен превозвач, включен в списъка на Общността.
(5)
На засегнатите въздушни превозвачи бе дадена възможност от Комисията да се консултират с предоставените от държавите-членки документи, да предадат писмени коментари и да направят устни изложения пред Комисията в рамките на 10 работни дни, а също и пред Комитета за авиационна безопасност, създаден с Регламент (ЕИО) № 3922/91 на Съвета от 16 декември 1991 г. за хармонизиране на техническите изисквания и на административните процедури в областта на гражданското въздухоплаване (4).
(6)
Органите, отговорни за регулаторния надзор на въздушните превозвачи бяха също консултирани от Комисията, както и, в определени случаи, от някои държави-членки.
(7)
На 14 май 2007 г. Pakistan International Airlines предаде на Комисията възстановителен план за действие, придружен от доказателствен материал в потвърждение на прилагането на известен брой коригиращи мерки. Комисията отбелязва значителния напредък на превозвача след включването му в списъка на Комисията и също, че превозвачът, с подкрепата на неговите надзорни органи, е потвърдил отстраняването на пропуските в безопасността на флота си. Компетентните органи в Пакистан потвърдиха тези мерки.
(8)
Впоследствие, въз основа на общите критерии се направи оценката, че на Pakistan International Airlines следва да се разреши да оперира в Общността и със следните единадесет самолета: три Boeing 747-300 с регистрационни обозначения AP-BFU, AP-BGG и AP-BFX; два Boeing 747-200 с регистрационни обозначения AP-BAK и AP-BAT; шест Airbus A-310 с регистрационни обозначения AP-BEU, AP-BGP, AP-BGR, AP-BGN, AP-BEC и AP-BEG. Споменатите самолети следва да бъдат извадени от приложение Б.
(9)
Компетентните органи на Ислямска република Пакистан се съгласиха, че преди възобновяването на операциите на всеки отделен въпросен самолет, ще осигурят на властите на държавата-членка, в която се намира летището на пристигане, както и на Комисията, доклад за контрол по безопасността на самолета, който те са провели преди самолетът да започне да оперира. След получаване на доклада съответната държава-членка, ако е целесъобразно, може да наложи забрана на този самолет в съответствие с член 6 от Регламент (EО) № 2111/2005. При пристигането му следва да се извърши пълна наземна инспекция в рамките на програмата SAFA, като докладът трябва да се предаде незабавно на Комисията, която го препраща към другите държави-членки. Държавите-членки възнамеряват да осигурят по-нататъшна проверка за ефективното спазване на съответните стандарти за безопасност посредством системни наземни инспекции на този превозвач.
(10)
Останалите самолети от флота на този превозвач все още не съответстват на съответните стандарти за безопасност и следователно следва да останат в приложение Б, в очакване на отстраняване на недостатъците. Преди по-нататъшни прегледи на оперативната забрана, наложена върху превозвача, следва да се организира последваща визита на място, за да провери пълното прилагане на възстановителния план за действие и неговият напредък. Превозвачът и компетентните му власти потвърдиха, че приемат тази визита.
(11)
Има потвърдени факти за сериозни недостатъци в безопасността от страна на TAAG Angola Airlines, регистриран в Ангола. Тези пропуски бяха установени във Франция по време на наземни инспекции, осъществени по програмата SAFA. Повторението в констатациите от тези инспекции показва системни недостатъци в безопасността (5).
(12)
TAAG Angola Airlines показа невъзможност да се справи с недостатъците в безопасността в отговор на запитванията от Франция, въпреки гаранциите, дадени от превозвача и неговите компетентни власти, както показаха постоянно откриваемите недостатъци в безопасността. Също така е налице недостатъчно умение компетентните власти в Ангола да изпълнят съответните стандарти за безопасност, въпреки гаранциите, дадени от тези власти.
(13)
Компетентните власти в Ангола показаха невъзможност да приложат и изпълнят съответните стандарти за безопасност, когато беше изказана загриженост за безопасността от оперирането на TAAG, който е регистриран в тази държава.
(14)
Макар и да признава усилието, положено от превозвача да идентифицира действията, необходими да поправи ситуацията си по отношение на безопасността, както и предразположението към сътрудничество, показано от превозвача и от компетентните органи на гражданското въздухоплаване на Ангола, Комисията счита, че превозвачът не е извършил задоволително прилагане на адекватен корективен план за действие.
(15)
Следователно, въз основа на общите критерии е установено, че TAAG Angola Airlines не покрива съответните стандарти за безопасност. Въздушният превозвач следва да стане обект на забрана за всичките си операции и следва да бъде включен в приложение А.
(16)
Нидерландия представи искане пред Комисията за актуализиране на списъка на Общността в съответствие с член 4, параграф 2 от Регламент (ЕО) № 2111/2005 с оглед на налагане на оперативна забрана над целия флот на Volare Aviation.
(17)
Установени са факти за сериозни недостатъци в безопасността от страна на Volare Aviation, регистриран в Украйна. Тези недостатъци бяха установени от Нидерландия по време на наземни инспекции, осъществени по програмата SAFA и потвърдени от наземни инспекции, осъществени в други държави-членки. Повторението в констатациите от тези инспекции показва системни недостатъци в безопасността (6).
(18)
Volare Aviation показа невъзможност да се справи с недостатъците в безопасността от системно естество в отговор на запитванията от Нидерландия, както показа недостатъчния план за коригиращи действия, представен в отговор на откритите недостатъци в безопасността.
(19)
Компетентните власти в Украйна показаха невъзможност да приложат и изпълнят съответните стандарти за безопасност, когато беше изказана загриженост за безопасността от оперирането на Volare Aviation, който е регистриран в тази държава.
(20)
Следователно, въз основа на общите критерии е установено, че Volare Aviation не покрива съответните стандарти за безопасност. Този въздушен превозвач следва да стане обект на забрана за всичките си операции и следва да бъде включен в приложение А.
(21)
Установени са факти за сериозни недостатъци в безопасността от страна на всички въздушни превозвачи, регистрирани в Индонезия. Тези недостатъци бяха открити вследствие на одиторски доклад за безопасността, проведен от органа за гражданско въздухоплаване на Индонезия след няколко последователни инцидента, които разкриха, че нито един от самолетите на страната не отговаря на съответните стандарти за безопасност.
(22)
Федералната авиационна администрация (ФАА) към Министерството на транспорта на САЩ понижи рейтинга за безопасност на Индонезия в своята програма IASA, защото Индонезия не успява да спазва международните стандарти за безопасност, установени от Международната организация за гражданска авиация (ICAO). Подобна мярка означава оперативна забрана върху всички самолети, регистрирани от Индонезия. Като следствие на самолетите на Индонезия няма да бъде разрешено да започнат обслужване на полети в Съединените щати.
(23)
Последният доклад на Всеобщата програма за одит на надзора над безопасността на ICAO, както и неговият последващ доклад, показаха сериозни пропуски по отношение на способността на органите за гражданско въздухоплаване на Индонезия да изпълняват задълженията си за надзор над въздушната безопасност.
(24)
Компетентните органи на Индонезия показаха неспособност да прилагат и изпълняват съответния стандарт за безопасност. Освен това тези органи не отговориха по подходящ начин и навреме, когато Комисията изказа загриженост за безопасността от оперирането на превозвачи, регистрирани в Индонезия.
(25)
Следователно въз основа на общите критерии е установено, че всички въздушни превозвачи, регистрирани в Индонезия, следва да станат обект на оперативна забрана и да бъдат включени в приложение А.
(26)
Властите на Киргизката република предоставиха на Комисията информация, че са издали Сертификат за въздушен оператор за следните въздушни превозвачи: Eastok Avia, Kyrgyz Trans Avia, и S Group Aviation. Тъй като тези нови въздушни превозвачи са сертифицирани от властите на Киргизката република, които са показали неспособност да изпълняват подходящ надзор за безопасност, следва те да бъдат включени в приложение А.
(27)
Властите на Киргизката република осигуриха на Комисията доказателства, че са отнели Сертификата за въздушен оператор на следните въздушни превозвачи: British Gulf International Airlines FEZ и Kyrgyz General Aviation. Тъй като тези превозвачи, сертифицирани в Киргизката република, впоследствие са прекратили дейността си, те следва да бъдат извадени от приложение А.
(28)
Последният доклад на Всеобщата програма за одит на надзора над безопасността на ICAO, резултатите от последната мисия за оценяване, проведена в Албания в рамките на Общото европейско авиационно пространство (ECAA) и информацията, осигурена от Италия, показаха сериозни пропуски по отношение на способността на органите за гражданско въздухоплаване на Албания да изпълняват задълженията си за надзор над въздушната безопасност.
(29)
След покана на албанския орган за гражданско въздухоплаване екип от европейски експерти проведе проучвателна мисия в Албания от 4 до 8 юни 2007 г. Неговият доклад разкрива, че въпреки многото усилия, органите за гражданско въздухоплаване на Албания все още нямат ресурсите, законодателната рамка и опита, необходими за да могат да изпълняват задълженията си за надзор над въздушната безопасност по задоволителен начин.
(30)
Що се отнася до двата превозвача, регистрирани в Албания - Albanian Airlines и Belle Air - гореспоменатият доклад разкрива, че те оперират съобразно със съответните стандарти за безопасност и наистина предприемат допълнителни мерки за осигуряване на надзор над собствената си безопасност с оглед на признатите недостатъци на националните органи за въздухоплаване.
(31)
По време на няколкото наземни инспекции, осъществени в европейски летища по програмата SAFA на самолети на двата превозвача, не бяха открити сериозни недостатъци в безопасността.
(32)
Органите за гражданско въздухоплаване на Албания се съгласиха да предадат подробен план за коригиращи действия, насочен към справяне с всички недостатъци на надзора на безопасността, открити в различните доклади, цитирани по-горе, особено доклада на проучвателната мисия, проведена в Албания от екип европейски експерти от 4 до 8 юни 2007 г.
(33)
Правителството на Албания потвърди цялостния си политически ангажимент за солидна преструктурираща програма на органа си за гражданско въздухоплаване, както и че няма да издава повече Сертификати за въздушен оператор, докато споменатата програма не се приложи задоволително.
(34)
Въз основа на общите критерии се преценява, че, след като са спазени съответните стандарти за безопасност, Albanian Airlines и Belle Air следва да не бъдат включвани в списъка на Общността. Компетентните власти на Албания трябва да осигурят на Комисията в рамките на период, който не надвишава три месеца, цялата необходима информация относно формулирането и напредъка при прилагането на план за коригиращи действия. Освен това държавите-членки възнамеряват да осигурят по-нататъшна проверка за ефективното спазване на съответните стандарти за безопасност посредством системни наземни инспекции на тези превозвачи.
(35)
Както е предвидено в съображение 35 на Регламент (ЕО) № 235/2007 на Комисията, ситуацията на българските превозвачи - Air Sofia, Bright Aviation Services, Heli Air Services, Scorpion Air и Vega Airlines - трябва да се наблюдава отблизо. Съответно българският орган за гражданско въздухоплаване съответно проведе, със съдействието на експерти от Комисията, Европейската агенция за авиационна безопасност (EASA) и държавите-членки, контролни визити на тези превозвачи, за да определи подходящите мерки по отношение на оперативните ограничения, които им бяха наложени от 21 февруари 2007 г. насам.
(36)
В съответствие с резултатите от визитата, проведена от 27 май до 2 юни, бе оценено, че са установени доказателства за сериозни пропуски в безопасността от страна на Air Sofia, Bright Aviation Services, Scorpion Air и Vega Airlines. Устойчивостта в констатациите от тези инспекции показва системни недостатъци в безопасността.
(37)
Освен това визитата разкри доказателства, че превозвачът Air Scorpio от фирмена гледна точка е управляван административно, финансово и технически от превозвача Scorpion Air и че самолет, използван от Air Scorpio за търговски превоз е бил използван и притежаван преди това от Scorpion Air. Установени са факти за сериозни недостатъци в безопасността от страна на Air Scorpio.
(38)
Комисията отбеляза отменянето на сертификата за въздушен оператор на Vega Airlines, Bright Aviation, Scorpion Air, и Air Sofia, както и прекратяването на сертификата на Air Scorpio, решено от компетентните български власти на 21 юни 2007 г. Следователно, тъй като тези въздушни превозвачи не могат да изпълняват повече въздухоплавателни услуги, от Комисията не се изискват по-нататъшни действия.
(39)
Комисията също отбеляза решението на компетентните власти на България на 21 юни 2007 г. да видоизменят сертификата на въздушен оператор на Heli Air Service, като прекратят до второ нареждане операциите в Европейската общност, Швейцария, Норвегия и Исландия на самолетите от типа LET 410 с регистрационни обозначения LZ-CCT, LZ-CCS, LZ-CCR, LZ-CCE, LZ-CCF и LZ-LSB. Самолетът от типа LET 410 с регистрационно обозначение LZ-CCP на този превозвач е оторизиран да извършва полети в рамките на Общността, тъй като това е единственото въздухоплавателно средство, снабдено с необходимото задължително оборудване за безопасност (EGPWS и TCAS) и следователно може да осигури безопасна операция в рамките на Общността. Комисията следва отблизо да наблюдава ситуацията с този превозвач и да контролира прилагането на неговия план за коригиращи действия със съдействието на EASA и държавите-членки.
(40)
По отношение на упражняването на дейността от компетентните органи на България, Комисията признава напредъка, направен от българските органи при изпълняването на задълженията им. Комисията подкрепя усилията на българските органи да продължат упражняването на надзорните си задължения. Тя ще продължи да наблюдава процеса със съдействието на EASA и държавите-членки.
(41)
Както е предвидено в съображение 36 на Регламент (EО) № 910/2006 на Комисията от 20 юни 2006 г. (7), екип от европейски експерти проведе последваща мисия в Мавритания от 18 до 21 юни 2007 г. за оценяване на напредъка в прилагането на новото законодателство, изисквания и процедури. Неговият доклад посочва, че Националната агенция за гражданска авиация (ANAC) изпълнява задълженията си и също е продължила да развива техническото регулиране и необходимите работни процедури за осигуряване на своя надзор над индустрията на гражданското въздухоплаване.
(42)
Освен това, Air Mauritanie е предприел необходимите действия да коригира недостатъците, открити при наземни инспекции, проведени в летища от Общността и да подобри процедурите си.
(43)
Въз основа на общите критерии се преценява, че Мавритания е предприела необходимите мерки за достигане на приемливо ниво на функциониране при изпълнението на своите задължения за надзор за осигуряване на съответствието на мавританските превозвачи с международните стандарти за безопасност.
(44)
Има пътвърдени факти за сериозни недостатъци в безопасността от страна на Aeronordgroup, Aeroportul International Marculesti, Grixona, Jet Line International, Jetstream, и Tiramavia, регистрирани в Република Молдова. Тези недостатъци бяха открити от Белгия, Хърватия, Франция, Германия, Италия, Литва, Малта, Нидерландия, Испания и Турция по време на наземни инспекции, осъществени по програмата SAFA. Повторението в констатациите от тези инспекции показва системни недостатъци в безопасността (8).
(45)
След покана на органа за гражданско въздухоплаване екип от европейски експерти проведе проучвателна мисия в Молдова от 4 до 8 юни 2007 г. Неговият доклад сочи, че молдавският орган за гражданска авиация показа невъзможност да приложи и изпълни съответните стандарти за безопасност в съответствие със задълженията си по чикагската конвенция по отношение на следните превозвачи: Valan International Cargo Charter, Aeronord Group, Grixona, Jet Line International, Jet Stream, Pecotox Air, Aeroportul International Marculesti, и Tiramavia.
(46)
Освен това осемте гореспоменати превозвачи, макар и да притежават сертификат за въздушен оператор, издаден от Република Молдова, нямат седалище на фирмата в Република Молдова, противно на изискванията на приложение 6 от чикагската конвенция.
(47)
Комисията отбеляза, че властите на Република Молдова са отнели сертификатите за въздушен оператор на гореспоменатите превозвачи, които впоследствие са прекратили дейността си.
(48)
Комисията освен това отбелязва, че органът на Република Молдова се ангажира да не издава повече сертификати за въздушен оператор, докато не се приложи в задоволителна степен планът за коригиращи действия и не се допита с тази цел до Комисията.
(49)
Органът за гражданска авиация на Република Молдова се съгласи да предаде към края на септември 2007 г. подробен план за коригиращи действия заедно с пътна карта, предназначен да отстрани всички недостатъци в надзора на безопасността, открити по време на проучвателната мисия, проведена в Република Молдова от екип европейски експерти от 4 до 8 юни 2007 г.
(50)
По смисъла на различните мерки, предприети от компетентния орган на Република Молдова и в очакване на предаването на план за коригиращи действия, Комисията счита, че оставащите притежатели на сертификат за въздушен оператор, издаден от Република Молдова (Air Moldova, Moldavian Airlines, Tandem Aero и Nobil Air) не следва да бъдат включвани в списъка на Общността. Комисията следва да наблюдава ситуацията с безопасността на тези превозвачи. Държавите-членки възнамеряват да осигурят по-нататъшна проверка за ефективното спазване на съответните стандарти за безопасност посредством системни наземни инспекции на самолетите, оперирани от тези превозвачи.
(51)
Както се предвижда в съображения 36 и 39 от Регламент № 235/2007 на Комисията, последната, подпомогната от експерти от държавите-членки, посети Руската федерация от 15 до 21 април 2007 г. с цел да определи състоянието на прилагане на коригиращи действия на превозвача Rossyia (бивш Pulkovo) и да провери състоянието на безопасността на определени други руски въздушни превозвачи, обект на оперативни забрани по решение на компетентните органи на Руската федерация от 12 февруари 2007 г., както и упражняването на задълженията за надзор на тези органи.
(52)
По отношение на превозвача Rossyia резултатите от визитата показват, че дружеството извършва подобрения във вътрешните процедури за надзор на безопасността и в прилагането на стандартите за безопасност на ICAO. Развива се и процесът му за управление на качеството. Компетентните органи на Руската федерация представиха допълнителна информация на 26 юни 2007 г. Тъй като коригиращите действия още не бяха довършени, превозвачът следва да остане под внимателното наблюдение на компетентните органи на Русия за наблюдение на по-нататъшното прилагане на плана за коригиращи действия.
(53)
По отношение на деветте превозвачи, обект на оперативни забрани след решение на компетентните органи на Руската федерация от 12 февруари 2007 г., резултатите от визитата разкриха, че като цяло всички дружества са потвърдили, че са били наблюдавани отблизо след въвеждането на оперативната забрана и предполетните разрешения от страна на компетентните органи. Тези мерки доведоха във всички случаи до незабавни положителни реакции. Резултатите от визитата също показаха, че всички положителни развития все още трябва да се превърнат в устойчиви решения и да доведат до въвеждането на напълно функциониращи системи за вътрешна безопасност. Компетентните органи на Руската федерация решиха на 27 април 2007 г. да вдигнат забраните на следните шест превозвача и информираха за това Комисията на 2 май 2007 г.: Aero Rent, Gazpromavia, Lukoil, Tatarstan, Atlant Soyuz и Aviacon Zitotrans. Превозвачите Centre Avia и Russian Sky (Russkoe Nebo) остават под оперативна забрана по същото решение; Освен това системата за предполетно разрешение бе разширена да важи и за редовните полети, изпълнявани от UTAir.
(54)
Също по време на визитата бяха обсъдени някои руски превозвачи, Krasnoyarsky Airlines (9) и Kuban Airlines (10), за които Комисията имаше информация, разкриваща системни недостатъци по отношение на безопасността и чиято ситуация на безопасност също бе привлякла вниманието на компетентните органи на Русия. Мерките, разпоредени от същите органи на 27 април 2007 г. предвиждат да зачестят предполетните инспекции на тези превозвачи.
(55)
По отношение на упражняването на задълженията на надзор от компетентните органи на Руската федерация, резултатите от визитата показват, че те трябва да ускорят работата си за изравняване на руските правила на безопасност със стандартите на ICAO и че трябва да се концентрират върху въвеждането на тези стандарти и препоръките на последния одит по безопасността на ICAO. Освен това те следва да засилят сътрудничеството си с руските производители, за да осигурят съответствието на конструираните в Русия въздухоплавателни средства със стандартите на ICAO. Това се налага също и за да се избегнат двойните стандарти, прилагани към летателната годност в рамките на Руската федерация - един за операторите и самолетите, летящи към Общността и втори (по-нисък) за операторите и самолетите, опериращи вътре в Руската федерация и ОНД. Освен това компетентните органи следва да увеличават усилията си с оглед на удължената летателна годност и да гарантират, че произведените на Запад самолети, които все повече се закупуват и използват от руски превозвачи, се поддържат адекватно от съответните дружества.
(56)
След визитата в Руската федерация резултатите от наземните инспекции на всички гореспоменати превозвачи разкриват, че някои от тези превозвачи, които бяха обект на оперативни забрани, не са предлагали никакви услуги за Общността.
(57)
Превозвачите Gazpromavia и Atlant Soyuz, които преди бяха обект на оперативни забрани, са предлагали услуги в Общността и са преминали наземни инспекции (11). Резултатите от тези инспекции показват повторение на сериозни констатации в едни и същи области, както и преди налагането на оперативни забрани, които разкриват системни недостатъци в безопасността и е вероятно да имат значително влияние върху безопасното опериране.
(58)
Превозвачът UTAir също е бил инспектиран (12). Резултатите от тази инспекция разкриват повторение на констатациите от проверката в едни и същи области, както и преди налагането на оперативни забрани, което разкрива, че превозвачът все още не е изпълнил изцяло коригиращите действия, предложени през февруари 2007 г. Тези резултати, наред с установени факти за сериозни недостатъци в безопасността от страна на Airlines 400 (13), Kavminvodyavia (14), Ural Airlines (15), Yakutia Airlines (16), бяха предадени на компетентните органи на 29 май и на 5 юни 2007 г.
(59)
С оглед на всичко казано по-горе, въз основа на общите критерии, Комисията покани въздушните превозвачи Atlant Soyuz, Gazpromavia, UTAir, Krasnoyarsky Airlines, Kuban Airlines, Airlines 400, Kavminvodyavia, Ural Airlines и Yakutia Airlines да представят наблюденията си в съответствие с член 7 от Регламент (EО) № 2111/2005 и започна консултации с компетентните органи на Руската федерация. Въз основа на наблюденията, предадени от въздушните превозвачи, наблюденията, направени от Комисията и от компетентните органи на Руската федерация, последните решиха на 23 юни 2007 г., в сила от 25 юни, да наложат оперативни забрани на 10 превозвача, докато недостатъците в безопасността не се отстранят при взаимното удовлетворяване на компетентните органи на Руската федерация и Комисията.
(60)
Съответните компетентни органи на Руската федерация решиха да забранят всички операции в Общността на четири от въпросните превозвачи: Kavminvodyavia, Kuban Airlines, Yakutia Airlines, Airlines 400. По-специално сертификатът за въздушен оператор на Airlines 400 бе прекратен.
(61)
Те също решиха да ограничат операциите на някои превозвачи, като разрешиха само на специфични самолети да оперират в Общността: На Krasnoyarsky Airlines е разрешено да оперира само със следните 737 EI-DNH, EI-DNS, EI-DNT, EI-CBQ, EI-CLZ, EI-CLW, Boeing-757 EI-DUC, EI-DUE и Boeing-767 EI-DMH, EI-DMP; На Ural Airlines е разрешено да оперира само със следните Airbus A-320 VP-BQY, VP-BQZ; На Gazpromavia е разрешено да оперира само със следните Falcon Mystère 900 RA-09000, RA-09001, RA-09006, RA-09008; На Atlant-Soyuz е разрешено да оперира само със следните Boeing 737 VP-BBL, VP-BBM; На UTAir е разрешено да оперира само със следните ATR 42 VP-BCB, VP-BCF, VP-BPJ, VP-BPK, следните Gulfstream IV RA-10201, RA-10202 и следните Tu-154M RA-85805, RA-85808. На Rossyia (бивш Pulkovo) не е разрешено да оперира в Общността със самолета IL-62M (RA-86467).
(62)
Комисията отбелязва решението на компетентните органи на Руската федерация и по-специално факта, че всякакви видоизменения на тези забрани могат да се приемат от тези органи само при координиране с Комисията. Също така отбелязва факта, че всички руски въздушни превозвачи, които предлагат международни услуги, включително в Общността, са информирани, че всяка наземна инспекция, която довежда до значителни констатации (категория 2) и важни констатации (категория 3), и които не са поправени, биха довели до налагането на оперативни забрани от страна на руските органи.
(63)
С оглед на горното Комисията счита, че мерките, предприети от компетентните органи на Руската федерация, са достатъчни да поправят сериозните недостатъци в безопасността, открити у някои превозвачи в краткосрочен план. За да гарантира, че са приложени адекватни коригиращи действия, които осигуряват устойчиво системно решение на тези недостатъци, тя възнамерява да провери ситуацията на гореспоменатите превозвачи, преди каквото и да е видоизменение на ограниченията, които се съдържат в решението на компетентните органи на Руската федерация от 23 юни 2007 г. За тази цел Комисията възнамерява да организира визита със съдействието на държавите-членки преди следващото актуализиране на настоящия регламент. Държавите-членки следва да осигурят проверката на ефективното спазване на съответните стандарти за безопасност посредством системни наземни инспекции на всички операции на тези превозвачи.
(64)
Тъй като превозвачи, премахнати от списъка поради заявено прекратяване на дейността, могат да се появят отново с различни данни или национална принадлежност, Комисията следва да продължи да контролира активно всякакви трансфери и движения, свързани с тези единици.
(65)
Досега в Комисията не е предаван доказателствен материал за пълното осъществяване на съответните оздравителни действия от другите превозвачи, включени в списъка на Общността, осъвременен на 5 март 2007 г., и от властите, отговорни за регулаторния контрол на тези въздушни превозвачи, въпреки конкретните молби, подадени от тях. Следователно, въз основа на общите критерии, е установено, че тези въздушни превозвачи следва да продължат да бъдат обект на оперативна забрана.
(66)
Мерките, предвидени в настоящия регламент, са в съответствие със становището на Комисията за въздушна безопасност,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 474/2006 се изменя както следва:
1)
Приложение А се заменя с приложение А към настоящия регламент.
2)
Приложение Б се заменя с приложението Б към настоящия регламент.
Член 2
Настоящият регламент влиза в сила в деня след публикуването му в Официалния вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 4 юли 2007 година.